Esmaspäevamiitingud

Esmaspäevamiitingud olid Baltimaade iseseisvuse toetuseks korraldatud miitingud Rootsis, mille algatajad olid Rootsis elavad eestlased Peeter Luksep ja Andres Küng ning rootslased Gunnar Hökmark ja Håkan Holmberg.Lääne diasporaa roll Eesti iseseisvuse taastamisel (Aho Rebase ettekanne Jõhvi kontserdimajas 6. augustil 2008), Estonian World Review Online, 8. august 2008 Seda ettevõtmist on nimetatud ka esmaspäevaliikumiseks.Kristel Vaino, Eesti pilt Rootsi ajalehtedes aastatel 1995-1997 ja 2002-2003, magistritöö, Tartu 2004, lk. 9.

Koosolekud toimusid 1990. aasta märtsist 1991. aasta septembrini, kokku 79 esmaspäeval. Esimest korda koguneti Norrmalmstorgi väljakul Stockholmis, seejärel 
samal ajal igal esmaspäeval kell 12 üle Rootsi 20–30 linnas. Miitingutel osales enamasti paarsada, dramaatiliste sündmuste ajal kuni paar tuhat inimest. Miitingutel esinesid nii Rootsi kui ka Eesti juhtivad poliitikud ja kultuuritegelased, orkestrid ja koorid tulid miitingutele tasuta esinema.

Peeter Luksep, Andres Küng, Gunnar Hökmark ja Håkan Holmberg said president Lennart Merilt 1999. aastal Valgetähe III klassi teenetemärgid.

Esmaspäevamiitingute korraldamispaika Norrmalmstorgil paigaldas Stockholmi linn skulptuuri Vabaduse allikas (Frihetens källa), mis avati pidulikult 28. mail 2004.

15. augustil 2011 tähistati Norrmalmstorgil esmaspäevamiitingute 20. aastapäeva. Kõnega esines Rootsi peaminister Fredrik Reinfeldt, kohal olid ka Eesti peaminister Andrus Ansip, Läti peaminister Valdis Dombrovskis ja Leedu peaminister Andrius Kubilius.http://www.regeringen.se/sb/d/14146/a/173215

27. augustil 2016 tähistati Norrmalmstorgil 25 aasta möödumist sellest, mil Rootsi taastas diplomaatilised suhted iseseisvuse taastanud Eesti, Läti ja Leeduga. Kõnedega esinesid esmaspäevamiitingute algatajad Gunnar Hökmark ja Håkan Holmberg.

Viited

Kategooria:Eesti kultuur Rootsis
Kategooria:20. sajand Rootsis
Kategooria:Poliitilised liikumised
Kategooria:Meeleavaldused